CELEX: 32016D1344
Language: mt
Date: 2016-08-04 00:00:00
Title: Deċiżjoni ta' Implimentazzjoni tal-Kummissjoni (UE) 2016/1344 tal-4 ta' Awwissu 2016 li tawtorizza t-tqegħid fis-suq tas-siliċju organiku (il-monometilsilanetrijol) bħala ingredjent ġdid tal-ikel skont ir-Regolament (KE) Nru 258/97 tal-Parlament Ewropew u tal-Kunsill (notifikata bid-dokument C(2016) 4975)

6.8.2016   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 213/12
            
         DEĊIŻJONI TA' IMPLIMENTAZZJONI TAL-KUMMISSJONI (UE) 2016/1344
   tal-4 ta' Awwissu 2016
   li tawtorizza t-tqegħid fis-suq tas-siliċju organiku (il-monometilsilanetrijol) bħala ingredjent ġdid tal-ikel skont ir-Regolament (KE) Nru 258/97 tal-Parlament Ewropew u tal-Kunsill
   
      
         (notifikata bid-dokument C(2016) 4975)
      
   
   (It-test bl-Ingliż biss huwa awtentiku)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (KE) Nru 258/97 tal-Parlament Ewropew u tal-Kunsill tas-27 ta' Jannar 1997 dwar l-ikel il-ġdid u l-ingredjenti tal-ikel il-ġdid (1), u b'mod partikolari l-Artikolu 7 tiegħu,
   Billi:
   
               (1)
            
            
               Fis-27 ta' Marzu 2013, il-kumpanija LLR-G5 Ltd għamlet talba lill-awtoritajiet kompetenti tal-Irlanda biex tqiegħed is-siliċju organiku (il-monometilsilanetrijol) fis-suq bħala ingredjent tal-ikel ġdid skont it-tifsira tal-punt (c) tal-Artikolu 1(2) tar-Regolament (KE) Nru 258/97.
            
         
               (2)
            
            
               Fis-17 ta' April 2013, l-entità kompetenti tal-valutazzjoni tal-ikel tal-Irlanda ħarġet l-ewwel rapport ta' valutazzjoni tagħha. F'dak ir-rapport waslet għall-konklużjoni li kien hemm l-obbligu ta' valutazzjoni addizzjonali skont l-Artikolu 6(3) tar-Regolament (KE) Nru 258/97 dwar l-ikel il-ġdid.
            
         
               (3)
            
            
               Fis-26 ta' April 2013, il-Kummissjoni għaddiet l-ewwel rapport ta' valutazzjoni lill-Istati Membri l-oħra.
            
         
               (4)
            
            
               Fl-10 ta' Ottubru 2013, il-Kummissjoni kkonsultat lill-Awtorità Ewropea dwar is-Sigurtà fl-Ikel (l-EFSA) u talbitha tagħmel valutazzjoni addizzjonali għas-siliċju organiku (il-monometilsilanetrijol) bħala ingredjent tal-ikel ġdid skont ir-Regolament (KE) Nru 258/97.
            
         
               (5)
            
            
               Fid-9 ta' Marzu 2016, l-EFSA kkonkludiet fl-opinjoni tagħha dwar is-sikurezza tas-siliċju organiku (il-monometilsilanetrijol, MMST) bħala ingredjent tal-ikel ġdid biex jintuża bħala sors ta' siliċju fis-supplimenti tal-ikel u dwar il-bijodisponibbiltà tal-aċidu ortosiliċiku mis-sors (2), li s-siliċju organiku (il-monometilsilanetrijol) huwa sikur fil-kundizzjonijiet tal-użu proposti.
            
         
               (6)
            
            
               Dik l-opinjoni tagħti raġunijiet biżżejjed biex jiġi stabbilit li s-siliċju organiku (il-monometilsilanetrijol) bħala ingredjent tal-ikel ġdid jikkonforma mal-kriterji stabbiliti fl-Artikolu 3(1) tar-Regolament (KE) Nru 258/97.
            
         
               (7)
            
            
               Id-Direttiva 2002/46/KE tal-Parlament Ewropew u tal-Kunsill (3) tistabbilixxi rekwiżiti dwar is-supplimenti tal-ikel. L-użu tas-siliċju organiku (monometilsilanetrijol) għandu jkun awtorizzat mingħajr preġudizzju għar-rekwiżiti ta' din il-leġiżlazzjoni.
            
         
               (8)
            
            
               Il-miżuri previsti f'din id-Deċiżjoni huma konformi mal-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,
            
         ADOTTAT DIN ID-DEĊIŻJONI:
   Artikolu 1
   Is-siliċju organiku (il-monometilsilanetrijol) kif speċifikat fl-Anness ta' din id-Deċiżjoni jista' jitqiegħed fis-suq tal-Unjoni bħala ingredjent tal-ikel ġdid biex jintuża fis-supplimenti tal-ikel f'forma likwida maħsuba għall-popolazzjoni adulta b'doża massima ta' 10,40 mg ta' siliċju kuljum kif irrakkomandat mill-manifattur mingħajr preġudizzju għad-dispożizzjonijiet speċifiċi tad-Direttiva 2002/46/KE.
   Artikolu 2
   Id-deżinjazzjoni tas-siliċju organiku (il-monometilsilanetrijol) awtorizzata b'din id-Deċiżjoni għat-tikkettar tal-oġġetti tal-ikel jenħtieġ li tkun “siliċju organiku (monometilsilanetrijol)”.
   Artikolu 3
   Din id-Deċiżjoni hija indirizzata lil LLR-G5 Ltd., Golden Mile Industrial Park, Breaffy Road, Castlebar, Co. Mayo, F23 VX58, l-Irlanda.
   
      Magħmul fi Brussell, l-4 ta' Awwissu 2016.
      
         
            Għall-Kummissjoni
         
         Vytenis ANDRIUKAITIS
         
            Membru tal-Kummissjoni
         
      
   
   
      (1)  ĠU L 43, 14.2.1997, p. 1.
   
      (2)  EFSA Journal 2016;14(4):4436.
   
      (3)  Id-Direttiva 2002/46/KE tal-Parlament Ewropew u tal-Kunsill tal-10 ta' Ġunju 2002 dwar l-approssimazzjoni tal-liġijiet tal-Istati Membri dwar is-supplimenti tal-ikel (ĠU L 183, 12.7.2002, p. 51).
   
      ANNESS
      
         SPEĊIFIKAZZJONI TAS-SILIĊJU ORGANIKU (IL-MONOMETILSILANETRIJOL)
      
      
         Identità tas-siliċju organiku (il-monometilsilanetrijol)
      
      
                  Isem kimiku
               
               
                  Silanetrijol, 1-metil-
               
            
                  Formula kimika
               
               
                  CH6O3Si
               
            
                  Piż molekulari
               
               
                  94,14 g/mol
               
            
                  Nru tal-CAS
               
               
                  2445-53-6
               
            
         Formulazzjoni tas-siliċju organiku (il-monometilsilanetrijol) (soluzzjoni milwiema)
      
      
                  Parametri
               
               
                  Valur tal-ispeċifikazzjoni
               
            
                  Aċidità (pH)
               
               
                  6,4-6,8
               
            
                  Siliċju
               
               
                  100-150 mg Si/l
               
            
                  Ċomb
               
               
                  Mhux aktar minn 1 μg/l
               
            
                  Merkurju
               
               
                  Mhux aktar minn 1 μg/l
               
            
                  Kadmju
               
               
                  Mhux aktar minn 1 μg/l
               
            
                  Arseniku
               
               
                  Mhux aktar minn 3 μg/l
               
            
                  Metanol
               
               
                  Mhux aktar minn 5 mg/kg (preżenza residwa)